Olmağa
Ay Baba, mən bu sözü yardım əyan olmağa, 
Bakılılar and içib şiri-jəyan olmağa.

Köhnələrin hamısı bu işə etmiş qiyam, 
Güclülər acizlərin baş-gözün əzsin tamam. 
Bu işi bərk tutmağa razı olub xasü am. 
Başlayıb acizlərin baş-gözü qan olmağa, 
Bakılılar and içib şiri-jəyan olmağa.

Sonra bu şairlərin hamısını döyməyə,
Şairə şey satmayıb, lap üzünə söyməyə;
Çünki olar qoymayır xalq özünü öyməyə, 
Hamısı məhkum olub həsrəti-nan olmağa, 
Bakılılar and içib şiri-jəyan olmağa.

Bir də bu məktəblərin hamısını yıxmağa, 
Həm də müəllimlərin burnunu bərk sıxmağa, 
Qət eləyib cümləsi şəhri qoyub çıxmağa, 
Dağlı kimi dırmaşıb dağda çoban olmağa, 
Bakılılar and içib şiri-jəyan olmağa.

Sonra da bu tazələr böylə ediblər yəmin, 
Hamısı tərk eyləsin möhnəti, dərdü qəmin, 
Maryanı bərk-bərk tutub, evdə ata həmdəmin, 
Çox-çox içib vodkanı gündə piyan olmağa, 
Bakılılar and içib şiri-jəyan olmağa.

Mən də ki, and içmişəm bir də “Qəyur" olmayım. 
İndi ki, yoxdur yerim, göydə tüyur olmayım, 
Səhni-səmadan düşüb əhli-qübur olmayım. 
Olmayıram mən qəyur, dərdə nişan olmağa, 
Mən oluram kəmşüur sahibi şan olmağa!

Şeirlər